สังคมข่าวหุ้นเกียรติก้อง ว่องไวยากร
*******หุ้นพักฐานชั่วคราว*******ตลาดหุ้นไทยวิ่งมาต่อเนื่องจนต้องถึงเวลาพักฐาน เจอแนวต้านใหญ่ 1,460 จุด ยังไม่ผ่าน แม้นักลงทุนบางส่วนจะทยอยขายทำกำไรออกมาลดความเสี่ยงจากผลกระทบจากอียู ทั้งกรณีของอังกฤษและอิตาลี แต่หุ้นกลุ่มแบงก์ยังคงประคับประคองตลาดฯ ได้ แนวรับ-แนวต้านรอบนี้ 1,440 และ 1,460 จุด
6 ก.ค. 2559

*หุ้นพักฐานชั่วคราว
*ตลาดหุ้นไทยวิ่งมาต่อเนื่องจนต้องถึงเวลาพักฐาน เจอแนวต้านใหญ่ 1,460 จุด ยังไม่ผ่าน  แม้นักลงทุนบางส่วนจะทยอยขายทำกำไรออกมาลดความเสี่ยงจากผลกระทบจากอียู ทั้งกรณีของอังกฤษและอิตาลี แต่หุ้นกลุ่มแบงก์ยังคงประคับประคองตลาดฯ ได้  แนวรับ-แนวต้านรอบนี้  1,440 และ 1,460 จุด
*หุ้นกลุ่มธนาคารพาณิชย์ไทย ไม่หวั่นวิกฤตสถาบันการเงินในอิตาลี ที่ส่อแววว่าจะกลายเป็นกรีซสอง หนี้เสียทะลักกำไรย่ำแย่ ทำให้หุ้นยุโรปร่วงระนาว แต่หุ้นแบงก์ไทยตัวใหญ่ของเสี่ยปั้น  เสี่ยโทนี่ (ชาติศิริ) และไทยพาณิชย์ กลับทำตรงกันข้ามวิ่งสวนตลาดฯ   รวมทั้งหุ้นแบงก์เล็กอย่างเกียรตินาคิน ที่หลายโบรกฯ มองกันว่าจะมีเซอร์ไพรส์ หลังสินเชื่อมีความโดดเด่นเดือนพ.ค. 59 ที่มีอัตราการเติบโตเด่นสุด และคาดว่าจะประกาศงบเป็นรายแรกๆ ของตลาดฯ ในช่วงปลายเดือนนี้
*ฝีมือ “จรัมพร” หลังจากที่การบินไทยประกาศรับนางฟ้าบนเครื่องบิน 565 อัตรา ถือเป็นการส่งสัญญาณว่ากำลังฟื้นตัวจากไข้อย่างแท้จริง นักลงทุนก็แย่งกันเข้าเก็บหุ้นกันยกใหญ่ ทำเอาวานนี้พุ่งไปทะลุ 25 บาทได้สำเร็จ แต่ถ้าให้ดีรอย่อก่อนจะเข้าจะดีกว่าไล่ราคานะจะบอกให้
*“สุระ คณิตทวีกุล” ประธานเจ้าหน้าที่บริหาร  COM7 นั่งยิ้มไม่หุบ หลังจากกลายเป็นหุ้นยอดนิยมกลุ่ม SET100 ที่กองทุนเข้ามาซื้อเก็บจะเป็นใครไปไม่ได้นอกเสียจากบริษัท คอมเซเว่น จำกัด หรือ COM7 แฟนคลับมีมากกว่า 25 กองทุน ทำให้ราคาหุ้นกระชากขึ้นมาอย่างมีนัยสำคัญ งานนี้ตลาดไอโฟนและผลิตภัณฑ์ของแอปเปิ้ลยิ่งโตเท่าไหร่ กำไรก็ไหลเข้าเท่านั้น
*หุ้นเสี่ยอมร พระเอกตัวจริง บริษัท คราวน์ เทค แอดวานซ์ หรือ AJD ปรับลดลงมาต่อเนื่อง 2 วัน  หลังจากที่วิ่งมาราธอนไปทำนิวไฮที่ 1.5 บาทในรอบกว่าครึ่งปี สาเหตุหนึ่งมาจากขาใหญ่เริ่มขายทำกำไรกันออกมา วอลุ่มหนาแน่น การันตีติดแคชฯ อีกแน่นอน
*BLAND ของเสี่ยช้าง หมดรอบเล่นแล้ว หลังจากขึ้นเครื่องหมาย XD ใครที่ยังถืออยู่คงต้องถือยาว รอปันผลรอบหน้า หรืองบที่กำลังจะประกาศ หากออกมาดี ก็มีโอกาสขึ้นไปแถวๆ 1.6 บาทได้อีกครั้งไม่ยาก
*ALT หุ้นน้องใหม่ ของปรีญาภรณ์ ตั้งเผ่าศักดิ์ ยังแรงไม่ตก ค่อยๆ ขยับขึ้นมาตามแบบรุ่นพี่ เถ้าแก่น้อย ที่ไม่วิ่งรวดเดียวจบ แต่วิ่งอย่างสม่ำเสมอ คนที่ได้หุ้นไอพีโอส่วนหนึ่งก็ปล่อยของออกไปแล้ว เพราะกลัวว่าจะร่วงลงตามสูตรของหุ้นจอง ที่เล่นกันไม่เกิน 1-2 วัน แต่สำหรับหุ้นตัวนี้ถือว่าแกร่งกว่าที่คิดไว้
*BFIT แอบวิ่งสวนตลาดฯ หลังจากที่กลุ่ม “แก้วบุตตา”เจ้าของศรีสวัสดิ์ เข้ามาถือหุ้นใหญ่ ก็ฉายแววเป็นหุ้นกระทิงขึ้นมา แม้ว่าช่วงแรกจะไม่เห็นชัดเจน แต่ในระยะยาวคงได้เห็น อาจมีการเข้าซื้อหุ้นเพิ่มเติมในอนาคตเพื่อกุมบังเหียนให้เบ็ดเสร็จ
*ในที่สุดก็เหลือ แค่บจ.เพียง 2 ราย ที่เข้าประมูลบ้านธนารักษ์ “ศุภาลัย”  ของประทีป ตั้งมติธรรม กับ “อารียา พรอพเพอร์ตี้” ที่มายืนซดกันรอบสุดท้าย ที่เหลือเสี่ยทองมา  LPN  ITD ไม่ลงสนามแข่งครั้งนี้ ปล่อยให้สองเจ้าชี้ชะตากันเอง 7 ก.ค.นี้ เปิดซองประมูล รู้ผลภายในเดือนนี้ เชียร์กันได้ตามสบาย
*TTCL ไม่ทำให้ผิดหวัง เสี่ยกอบชัย ธนสุกาญจน์ รองประธานเจ้าหน้าที่บริหารฝ่ายการเงินการบัญชี การันตีราคาวิ่งสวนทางกับตลาดหุ้น กองทุนทยอยเก็บต่อเนื่อง ราคารอบนี้มีสิทธิไปทดสอบ 24-25 บาทแนวต้านแรก หากผลประกอบการไตรมาสสองเป็นใจไปต่ออีก